**Zásahy hliadok MsP v 12. týždni**

V týždni od 22. marca do 28. marca 2021 preverovali hliadky mestskej polície v hlavnom meste celkom 1652 udalostí. Medzi nimi bolo aj 273 takých, ktoré sa po preverení hliadkami priamo na mieste ukázali ako neopodstatnené.

V piatom bratislavskom okrese petržalskí mestskí policajti v sledovanom týždni preverovali 214 udalostí a aj medzi nimi boli také, ktoré po preverení hliadkam na mieste sa ukázali ako neopodstatnené. Takýchto prípadov bolo 46.

K opodstatneným zisteným a riešeným priestupkom v tomto bratislavskom okrese ale patrili priestupky z oblasti bezpečnosti a plynulosti v cestnej premávke a tých bolo 153. V jednom prípade hliadka mestskej polície spolupracovala s pracovníkmi rýchlej zdravotnej pomoci.

Napriek zákazu konzumácie alkoholických nápojov na verejných priestranstvách tento zákaz porušili štyria ľudia. V priebehu týždňa na príslušné úrady boli nahlásené dve staré vozidlá a jedna nová nelegálna skládka. Jeden priestupok sa týkal poškodzovania verejnej zelene.

Blokovacie zariadenia na nesprávne parkujúce vozidlá boli založené 137 krát a najviac priestupkov – 13 zistili a riešili jednotlivé hliadky na Ševčenkovej ulici.